Године 1688, током Великог турског рата, аустријске трупе заузеле су простор Срема. Десет година касније, Царска комисија на челу са грофом Карлом Карафом де Стиљано затражила је од групе сремских кнезова податке о њиховим селима. У тада састављеном извештају помиње се насеље Фенек, чији је кнез пријавио постојање 15 кућа са укупно 35 ожењених мушкараца. Не верујући кнезовима, комисија је послала генерала Јохана Кристијана Нема, који је известио да у насељу Фенек има 95 кућа. По Карловачком миру (1699) Фенек је остао на територији османске државе, све до Београдског мира (1718).